DA Den Europæiske Unions Tidende L 63/29

EFTA-TILSYNSMYNDIGHEDENS AFGØRELSE

Nr. 371/04/KOL

af 15. december 2004

om niogfyrretyvende ændring af de proceduremæssige og materielle regler for statsstøtte ved sletning af kapitel 26 i de multisektorale rammebestemmelser for regionalstøtte til store investeringsprojekter

EFTA-TILSYNSMYNDIGHEDEN,

som henviser til aftalen om Det Europæiske Økonomiske Samarbejdsområde (1), særlig artikel 61 til 63 og protokol 26,

som henviser til aftalen om oprettelse af en tilsynsmyndighed og en domstol (2), især artikel 24 og artikel 5, stk. 2, litra b), samt artikel 1 i del I af protokol 3,

som tager i betragtning, at EFTA-Tilsynsmyndigheden i henhold til artikel 24 i aftalen om tilsynsmyndigheden og domstolen skal sætte EØS-aftalens bestemmelser om statsstøtte i kraft,

som tager i betragtning, at EFTA-Tilsynsmyndigheden i henhold til artikel 5, stk. 2, litra b), i aftalen om tilsynsmyndigheden og domstolen skal udstede meddelelser og retningslinjer for spørgsmål, der er behandlet i EØS-aftalen, hvis dette er udtrykkeligt fastsat i denne aftale eller i aftalen om tilsynsmyndigheden og domstolen, eller hvis EFTA-Tilsynsmyndigheden finder det nødvendigt,

som erindrer om de proceduremæssige og materielle regler for statsstøtte, som EFTA-Tilsynsmyndigheden vedtog den 19. januar 1994 (3),

som tager i betragtning, at EFTA-Tilsynsmyndigheden den 4. november 1998 vedtog multisektorale rammebestemmelser for regionalstøtte til store investeringsprojekter (4) i første omgang for en periode på tre år, som senere blev forlænget til den 31. december 2002, og som for nogle sektorer gjaldt indtil den 31. december 2003,

som tager i betragtning, at Kommissionen for De Europæiske Fællesskaber udsendte en ny meddelelse om multisektorale rammebestemmelser for regionalstøtte til store investeringsprojekter den 19. marts 2002 (5),

som tager i betragtning, at EFTA-Tilsynsmyndigheden vedtog lignende rammebestemmelser ved afgørelse 263/02/KOL den 18. december 2002 (6) som et nyt kapitel 26A i rammebestemmelserne,

som tager i betragtning, at kapitel 26A indeholder de nye multisektorale rammebestemmelser, som trådte i kraft henholdsvis den 1. januar 2003 og den 1. januar 2004 afhængigt af den pågældende sektor,

som tager i betragtning, at de tidligere multisektorale rammebestemmelser for regionalstøtte til store investeringsprojekter derfor udgår,

HAR TRUFFET FØLGENDE AFGØRELSE:

1. Kapitel 26 i rammebestemmelserne for statsstøtte udgår.

2. EFTA-staterne underrettes herom ved brev sammen med en kopi af denne afgørelse.

3. Europa-Kommissionen underrettes i overensstemmelse med litra d) i protokol 27 til EØS-aftalen ved en kopi af afgørelsen.

4. Afgørelsen offentliggøres i EØS-afsnittet af og EØS-tillægget til Den Europæiske Unions Tidende.

5. Den engelske udgave af afgørelsen er autentisk.

Udfærdiget i Bruxelles, den 15. december 2004. På EFTA-Tilsynsmyndighedens vegne Hannes HAFSTEIN Formand Bernd HAMMERMANN Medlem af Kollegiet

(1) I det følgende benævnt »EØS-aftalen«.

(2) I det følgende benævnt »aftalen om tilsynsmyndigheden og domstolen«.

(3) Retningslinjer for anvendelse og fortolkning af artikel 61 og 62 i EØS-aftalen og artikel 1 i protokol nr. 3 til aftalen om tilsynsmyndigheden og domstolen, vedtaget og udstedt af EFTA-Tilsynsmyndigheden den 19. januar 1994 (EFT L 231 af 3.9.1994, EØS-tillæg nr. 32), senest ændret ved myndighedens afgørelse nr. 305/04/KOL af 1. december 2004 (endnu ikke offentliggjort), herefter kaldt »retningslinjerne for statsstøtte«.

(4) EFT L 111 af 29.4.1999, EØS-tillæg nr. 18, svarende til Kommissionens meddelelse — Multisektorale rammebestemmelser for regionalstøtte til store investeringsprojekter (EFT C 107 af 7.4.1998, s. 7).

(5) EFT C 70 af 19.3.2002. s. 8.

(6) Endnu ikke offentliggjort.